BCPเทงบ7พันล.อีบิตดา7พันล.
BCP ตั้งงบลงทุนปีหน้า 7,000 ล้านบาท ทุ่มซื้อปั๊ม100-200 ล้าน หวังค่าการกลั่นสูงกว่าปีนี้ อีบิตดาถึง 7,000 ล้าน
27 ธ.ค. 2554

BCP ตั้งงบลงทุนปีหน้า 7,000 ล้านบาท ทุ่มซื้อปั๊ม100-200 ล้าน หวังค่าการกลั่นสูงกว่าปีนี้ อีบิตดาถึง 7,000 ล้าน
นายอนุสรณ์ แสงนิ่มนวล กรรมการผู้จัดการใหญ่ บริษัท บางจากปิโตรเลียม (BCP) เปิดเผยถึงแผนการดำเนินงานในปี 2555บริษัทเตรียมงบลงทุนที่ 7,000 ล้านบาท แบ่งเป็น ซื้อกิจการสถานีบริการน้ำมัน (ปั๊ม) ประมาณ 100-200 ล้านบาท และเปิดปั๊มใหม่ พร้อมปรับปรุงธุรกิจโรงกลั่น 
“เราจะเปิดปั๊มน้ำมัน อี20 เพิ่มเป็น 800-900 แห่ง จากปัจจุบันมีอยู่ 450 แห่ง เพิ่มปั๊มน้ำมัน อี85 จาก 30 แห่ง เป็น 50 แห่ง และเพิ่มสถานีขายปลีกก๊าซเพิ่มขึ้นอีก 5% เพื่อหวังว่าจะรักษาส่วนแบ่งตลาดได้อยู่ในระดับ 2% เท่าเดิม รวมทั้งการเพิ่มพื้นที่การปลูกปาล์มน้ำมันอีก 3,000 ไร่ เป็น 4,500 ไร่ 
สำหรับงบลงทุนจะมาจากหลายทาง ทั้งกระแสเงินสดของบริษัท การกู้เงินจากธนาคารพาณิชย์ รวมทั้งพิจารณาการออกหุ้นกู้ระยะยาวที่อายุมากกว่า 7 ปี เป็นต้นไป
นายอนุสรณ์ คาดว่า ในปีหน้าค่าการกลั่นโดยไม่รวมสต๊อกน้ำมัน เฉลี่ยอยู่ที่ 7 เหรียญสหรัฐต่อบาร์เรล ซึ่งสูงกว่าค่าเฉลี่ยปีนี้ที่ 6 เหรียญสหรัฐ เพราะได้พรีเมียมเพิ่มขึ้นจากการปรับกระบวนการผลิตน้ำมันเป็นมาตรฐานยูโร 4 และจะยกเลิกการผลิตน้ำมันเบนซิน 91 ในเดือน ส.ค. 
อย่างไรก็ดี ปี 2555 เป็นปีสำคัญของธุรกิจโรงกลั่น เพราะกำลังการกลั่นเฉลี่ยลดลงเหลือ 9.2 หมื่นบาร์เรลต่อวัน จากเดิมที่ตั้งไว้ 1 แสนบาร์เรลต่อวัน เพราะปิดปรับปรุงโรงกลั่น 30 วันในเดือน พ.ค.
กรรมการผู้จัดการใหญ่ กล่าวว่า ปีหน้าบริษัทมั่นใจว่ากำไรก่อนหักดอกเบี้ย ภาษี และค่าเสื่อมราคา (อีบิตดา) จะสูงขึ้นมาถึงระดับ 7,000 ล้านบาทได้ตามเป้าหมาย และจะเริ่มรับรู้รายได้จำนวน 350 ล้านบาท จากธุรกิจพลังงานแสงอาทิตย์ในช่วงครึ่งปีหลัง ซึ่งตามปกติได้ปีละ 700 ล้านบาท แต่มีบางส่วนได้รับผลกระทบจากน้ำท่วม